L 159 I/4
LT
Europos Sąjungos oficialusis leidinys
2023 6 23
(26)
tie propagandos veiksmai buvo vykdomi per įvairias žiniasklaidos priemones, kurias tiesiogiai arba netiesiogiai nuolat kontroliuoja Rusijos Federacijos vadovybė.
Tokie veiksmai kelia didelę tiesioginę grėsmę Sąjungos viešajai tvarkai ir saugumui.
Tų žiniasklaidos priemonių vaidmuo skatinant ir remiant agresijos karą prieš Ukrainą ir destabilizuojant jos kaimynines šalis yra esminis ir labai svarbus;
(27)
atsižvelgiant į padėties sunkumą ir reaguojant į Rusijos veiksmus, kuriais destabilizuojama padėtis Ukrainoje, būtina laikantis Europos Sąjungos pagrindinių teisių chartijoje pripažintų pagrindinių teisių ir laisvių, visų pirma saviraiškos ir informacijos laisvės, pripažintos jos 11 straipsnyje, nustatyti papildomas ribojamąsias priemones siekiant sustabdyti tokių žiniasklaidos priemonių transliavimo veiklą Sąjungoje arba nukreiptą prieš Sąjungą.
Tos priemonės turėtų būti taikomos, kol nebus nutrauktas agresijos karas prieš Ukrainą ir kol Rusija bei su ja susijusios žiniasklaidos priemonės nenutrauks propagandinių veiksmų prieš Sąjungą ir jos valstybes nares;
(28)
laikantis Europos Sąjungos pagrindinių teisių chartijoje pripažintų pagrindinių teisių ir laisvių, visų pirma saviraiškos ir informacijos laisvės, laisvės užsiimti verslu ir teisės į nuosavybę, pripažintų jos 11, 16 ir 17 straipsniuose, tomis priemonėmis neužkertamas kelias toms žiniasklaidos priemonėms ir jų darbuotojams vykdyti Sąjungoje kitą veiklą nei transliavimas, kaip antai tyrimus ir pokalbius.
Visų pirma tomis priemonėmis nekeičiama pareiga paisyti teisių, laisvių ir principų, nurodytų Europos Sąjungos sutarties 6 straipsnyje ir nustatytų Europos Sąjungos pagrindinių teisių chartijoje ir valstybių narių konstitucijose, atitinkamose jų taikymo srityse;
(29)
siekiant užtikrinti suderinamumą su Sprendime 2014/512/BUSP numatytu transliavimo licencijų galiojimo sustabdymo procesu, Taryba turėtų naudotis įgyvendinimo įgaliojimais, kad išnagrinėjusi atitinkamus atvejus nuspręstų, ar ribojamosios priemonės turi būti pradėtos taikyti Reglamente (ES) Nr. 833/2014 nurodytą dieną keliems subjektams, išvardytiems Reglamento (ES) Nr. 833/2014 XV priede;
(30)
Sprendimu (BUSP) 2023/1217 išplečiamas draudimas keliais Sąjungoje transportuoti prekes Rusijoje registruotomis priekabomis ir puspriekabėmis, be kita ko, traukiamomis ne Rusijoje registruotais vilkikais;
(31)
dėl mėginimų apeiti Sąjungos ribojamąsias priemones smarkiai padaugėjo apgaulingos praktikos, kurią taiko Rusijos žalią naftą ir naftos produktus transportuojantys laivai, atvejų.
Todėl Sprendimu (BUSP) 2023/1217 uždraudžiama į Sąjungos teritorijoje esančius uostus ir šliuzus įplaukti laivams, vykdantiems perdavimą iš laivo į laivą, kai kompetentingos institucijos turi pagrįstų priežasčių įtarti, kad laivas pažeidžia draudimą į Sąjungą importuoti jūromis transportuojamą Rusijos žalią naftą bei naftos produktus arba transportuoja Rusijos žalią naftą ar naftos produktus, įsigytus viršijant Viršutinės kainos ribos koalicijos sutartą viršutinę kainos ribą.
Tas draudimas taikomas visiems laivams, nepaisant jų registracijos valstybės vėliavos, ir bet kuriam perdavimui iš laivo į laivą, vykdomam bet kuriuo reiso į valstybės narės uostus arba šliuzus metu.
Bet kuriuo atveju laivams bus uždrausta įplaukti į Sąjungos teritorijoje esančius uostus ir šliuzus, jei jie bent prieš 48 valandas nepraneš kompetentingai institucijai apie perdavimą iš laivo į laivą, vykdomą tam tikrose geografinėse vietovėse.
Be to, tuo draudimu bus dar labiau sustiprintos valstybių narių taikomos priemonės, kuriomis siekiama apsaugoti jų pakrantes nuo galimų ekologinių avarijų, kurias gali sukelti tokie perdavimai iš laivo į laivą;
(32)
Sprendimu (BUSP) 2023/1217 taip pat uždraudžiama į Sąjungos teritorijoje esančius uostus ir šliuzus įplaukti laivams, kai kompetentingos institucijos turi pagrįstų priežasčių įtarti, kad tie laivai, transportuodami Rusijos žalią naftą ir naftos produktus, neteisėtai kišasi į savo laivų automatinio identifikavimo sistemų (AIS) veikimą, ją išjungia arba kitaip išveda iš rikiuotės, tuo pažeisdami SOLAS konvencijos V skyriaus 19 taisyklės 2.4 punktą.
Tas draudimas netaikomas aplinkybėmis, kai laivų AIS galima išjungti teisėtai, vadovaujantis tarptautiniais susitarimais, taisyklėmis ar standartais, kuriais numatoma navigacijos informacijos apsauga, pavyzdžiui, plaukiant per didelės saugumo rizikos vandenis.
Tas draudimas taip pat taikomas visiems laivams, nepaisant jų registracijos valstybės vėliavos, ir bet kokiu neteisėto kišimosi į savo navigacijos sistemos veikimą atveju bet kuriuo reiso į valstybės narės uostus arba šliuzus metu;